section_heading: Opis dobra
paragraph_text: Kurija Dvorišće smještena je u sjeverozapadnom dijelu naselja Božjakovina. To je jednokatnica pokrivena četverostrešnim krovištem, sagrađena na prijelazu 18. u 19. stoljeće u kasnobarokno–klasicističkim stilskim oblicima. Bila je sjedište predijalnog imanja u sklopu božjakovačke gospoštije koja se prvi put spominje 1573. Unutrašnji raspored prostorija organiziran je unutar pravokutne tlocrtne osnove, a etaže su međusobno povezane dvokrakim drvenim stubištem. Stropnu konstrukciju u svim prostorijama čine drveni grednici ožbukanog podgleda. Jugoistočno od kurije uz prilaznu cestu nalaze se ostaci nekadašnjeg drvoreda. Jedna je od brojnih kurija nižeg plemstva kojima obiluje brckovljanski kraj.